CELEX: 32020R1434
Language: et
Date: 2020-10-09 00:00:00
Title: Komisjoni määrus (EL) 2020/1434, 9. oktoober 2020, millega muudetakse määrust (EÜ) nr 1126/2008 (millega võetakse vastu teatavad rahvusvahelised raamatupidamisstandardid kooskõlas Euroopa Parlamendi ja nõukogu määrusega (EÜ) nr 1606/2002) seoses rahvusvahelise finantsaruandlusstandardiga 16 (EMPs kohaldatav tekst)

12.10.2020   
               
               
                  ET
               
               
                  Euroopa Liidu Teataja
               
               
                  L 331/20
               
            
         KOMISJONI MÄÄRUS (EL) 2020/1434,
         9. oktoober 2020,
         millega muudetakse määrust (EÜ) nr 1126/2008 (millega võetakse vastu teatavad rahvusvahelised raamatupidamisstandardid kooskõlas Euroopa Parlamendi ja nõukogu määrusega (EÜ) nr 1606/2002) seoses rahvusvahelise finantsaruandlusstandardiga 16
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 19. juuli 2002. aasta määrust (EÜ) nr 1606/2002 rahvusvaheliste raamatupidamisstandardite kohaldamise kohta, (1) eriti selle artikli 3 lõiget 1,
         ning arvestades järgmist:
         
                     (1)
                  
                  
                     Komisjoni määrusega (EÜ) nr 1126/2008 (2) võeti vastu teatavad 15. oktoobri 2008. aasta seisuga kehtinud rahvusvahelised raamatupidamisstandardid ja tõlgendused.
                  
               
                     (2)
                  
                  
                     COVID-19 pandeemia tõi liidule ja selle majandusele kaasa enneolematu välisšoki, tekitades vajaduse meetmete järele, mille eesmärk on võimaluse korral leevendada kahjulikku mõju kodanikele ja ettevõtetele.
                  
               
                     (3)
                  
                  
                     Liikmesriigid ja liit on võtnud meetmeid äriühingutele rahalise abi andmiseks, võimaldades muu hulgas era- või avaliku sektori moratooriumidel põhinevat maksepuhkust, et hoida ära tarbetuid pankrotte ja töökohtade kadumist ning toetada kiiret taastumist.
                  
               
                     (4)
                  
                  
                     Rahvusvaheliste Raamatupidamisstandardite Nõukogu (IASB) avaldas 28. mail 2020 dokumendi „COVID-19ga seotud rendihinna alandamine“ (rahvusvahelise finantsaruandlusstandardi (IFRS) 16 „Rendiarvestus“ muudatus).
                  
               
                     (5)
                  
                  
                     IFRS 16 muudatusega nähakse maksepuhkust kasutavate rentnike jaoks ette valikuline ajutine COVID-19ga seotud tegevusabi, ilma et see vähendaks äriühingute esitatava finantsteabe asjakohasust ja kasulikkust. Olles konsulteerinud Euroopa finantsaruandluse nõuanderühmaga, leiab komisjon, et IFRS 16 muudatus vastab määruse (EÜ) nr 1606/2002 artikli 3 lõikes 2 sätestatud vastuvõtukriteeriumidele.
                  
               
                     (6)
                  
                  
                     IASB määras IFRS 16 muudatuste jõustumise kuupäevaks 1. juuni 2020. Seepärast tuleks käesoleva määruse sätteid kohaldada tagasiulatuvalt, et tagada asjaomastele emitentidele õiguskindlus ning kooskõla muude määruses (EÜ) nr 1126/2008 sätestatud raamatupidamisstandarditega.
                  
               
                     (7)
                  
                  
                     Võttes arvesse COVID-19ga seotud tegevusabi pakilisust, peaks käesolev määrus jõustuma järgmisel päeval pärast selle avaldamist Euroopa Liidu Teatajas.
                  
               
                     (8)
                  
                  
                     Seepärast tuleks määrust (EÜ) nr 1126/2008 vastavalt muuta.
                  
               
                     (9)
                  
                  
                     Käesoleva määrusega ette nähtud meetmed on kooskõlas raamatupidamise regulatiivkomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1126/2008 lisas muudetakse rahvusvahelist finantsaruandlusstandardit (IFRS) 16 „Rendiarvestus“ vastavalt käesoleva määruse lisale.
         
         
            Artikkel 2
            Kõik äriühingud kohaldavad artiklis 1 osutatud muudatusi 1. jaanuaril 2020 või pärast seda algavate majandusaastate puhul hiljemalt 1. juunist 2020.
         
         
            Artikkel 3
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 9. oktoober 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  EÜT L 243, 11.9.2002, lk 1.
         
            (2)  Komisjoni 3. novembri 2008. aasta määrus (EÜ) nr 1126/2008, millega võetakse vastu teatavad rahvusvahelised raamatupidamisstandardid kooskõlas Euroopa Parlamendi ja nõukogu määrusega (EÜ) nr 1606/2002 (ELT L 320, 29.11.2008, lk 1).
      
      
         
            LISA
            COVID-19ga seotud rendihinna alandamine
            Rahvusvahelise finantsaruandlusstandardi IFRS 16 muudatus
            Rahvusvahelise finantsaruandlusstandardi IFRS 16 „Rendiarvestus“ muudatus
            Lisatakse paragrahvid 46A, 46B, 60A, C1A, C20A ja C20B. Paragrahvi C20A ette lisatakse uus pealkiri. Lugemise hõlbustamiseks ei ole kõnealused paragrahvid alla joonitud.
            RENTNIK
            
               Mõõtmine
            
            
               
                  Edasine mõõtmine
               
            
            
               Rendilepingu muudatused
            
            
                     
                        46A
                     
                     
                        Praktilise abinõuna võib rentnik valida võimaluse mitte hinnata, kas paragrahvi 46B tingimustele vastav rendihinna alandamine on rendilepingu muudatus. Rentnik, kes teeb selle valiku, võtab rendihinna alandamisest tulenevat rendimaksete muutust arvesse samuti nagu ta võtaks seda käesoleva standardi kohaselt arvesse juhul, kui see ei oleks rendilepingu muudatus.
                     
                  
                     
                        46B
                     
                     
                        Paragrahvi 46A kohane praktiline abinõu kehtib ainult rendihinna sellise alandamise puhul, mis on otseselt tingitud COVID-19 pandeemiast, ja ainult juhul, kui täidetud on kõik järgmised tingimused:
                        
                                    a)
                                 
                                 
                                    rendimaksete muutuse tulemus on läbivaadatud renditasu, mis on sisuliselt sama või väiksem kui renditasu vahetult enne muutust;
                                 
                              
                                    b)
                                 
                                 
                                    rendimaksete vähendamine mõjutab ainult makseid, mille tähtpäev oli algselt 30. juuni 2021 või enne seda (näiteks vastab sellele tingimusele rendileping, kui selle kohaselt tasutakse 30. juunil 2021 või enne seda vähendatud rendimakseid ja pärast 30. juunit 2021 suurendatud rendimakseid), ning
                                 
                              
                                    c)
                                 
                                 
                                    rendilepingu muudes tingimustes ei tehta sisulisi muudatusi.
                                 
                              
                  
               Avalikustamine
            
            
                     
                        60A
                     
                     
                        Juhul kui rentnik kasutab paragrahvi 46A kohast praktilist abinõud, avaldab rentnik järgmise:
                        
                                    a)
                                 
                                 
                                    asjaolu, et ta on kohaldanud praktilist abinõud kõigi rendihinna alandamiste puhul, mis vastavad paragrahvi 46B tingimustele, või kui ta ei ole seda kõigi selliste rendihinna alandamiste puhul kohaldanud, teave nende lepingute laadi kohta, mille suhtes ta on praktilist abinõud kohaldanud (vt paragrahv 2), ning
                                 
                              
                                    b)
                                 
                                 
                                    summa, mida kajastatakse aruandeperioodi kasumi või kahjumina, et võtta arvesse selliseid rendimaksete muutusi, mis tulenevad rendihinna alandamistest, mille puhul rentnik on kohaldanud paragrahvi 46A kohast praktilist abinõud.
                                 
                              
                  
               
                  Lisa C
                  Jõustumiskuupäev ja üleminek
                  JÕUSTUMISKUUPÄEV
                  
                           
                              C1A
                           
                           
                              2020. aasta mais välja antud muudatusega COVID-19ga seotud rendihinna alandamine lisati paragrahvid 46A, 46B, 60A, C20A ja C20B. Rentnik rakendab kõnealust muudatust 1. juunil 2020 või pärast seda algavate aruandeperioodide suhtes. Lubatud on varasem kohaldamine, sealhulgas nendes finantsaruannetes, mille avaldamist ei ole 28. mai 2020. aasta seisuga heaks kiidetud.
                           
                        ÜLEMINEK
                  
                     COVID-19ga seotud rendihinna alandused rentnikele
                  
                  
                           
                              C20A
                           
                           
                              Rentnik kohaldab muudatust COVID-19ga seotud rendihinna alandamine (vt paragrahv C1A) tagasiulatuvalt, kajastades kõnealuse muudatuse algse kohaldamise kumulatiivse mõju jaotamata kasumi (või kui see on asjakohane, omakapitali mõne muu komponendi) algsaldo korrigeerimisena selle aruandeaasta alguses, mille kestel rentnik esimest korda muudatust kohaldab.
                           
                        
                           
                              C20B
                           
                           
                              Aruandeperioodil, mille kestel rentnik kohaldab esimest korda muudatust COVID-19ga seotud rendihinna alandamine, ei kehti rentniku suhtes nõue avaldada IAS 8 paragrahvi 28 punktis f nõutud teave.